Document ID: 31986D0190

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 9ης Απριλίου 1986
σχετικά με μεταβατικα μέτρα όσον αφορά τον συμπληρωματικό μηχανισμό που εφαρμόζεται στις συναλλαγές
(86/190/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1 και το άρθρο 257 παράγραφος 1,
Εκτιμώντας:
ότι ο κανονισμός (ΕΟΚ) αριθ. 574/86 της Επιτροπής της 28ης Φεβρουαρίου 1986 που καθορίζει τις λεπτομέρειες εφαρμογής του συμπληρωματικού μηχανισμού που εφαρμόζεται στις συναλλαγές (1), προβλέπει στο άρθρο 5 παράγραφος 3 ότι το πιστοποιητικό ΣΜΣ εφαρμόζεται στα προϊόντα υπό το καθεστώς Τ 2 ES·
ότι ο κανονισμός (ΕΟΚ) αριθ. 409/86 της Επιτροπής της 20ής Φεβρουαρίου 1986 σχετικά με τις μεθόδους διοικητικής συνεργασίας, οι οποίες αποσκοπούν στην εξασφάλιση, κατά τη διάρκεια της μεταβατικής περιόδου, της ελεύθερης κυκλοφορίας των εμπορευμάτων κατά τις συναλλαγές μεταξύ, αφενός της Κοινότητας, με τη σύνθεσή της στις 31 Δεκεμβρίου 1985, και αφετέρου της Ισπανίας και της Πορτογαλίας, καθώς και κατά τις συναλλαγές μεταξύ των εν λόγω δύο νέων κρατών μελών (2), προβλέπει στο άρθρο 18 ότι τα εμπορεύματα για τα οποία έχουν εκδοθεί πιστοποιητικά κυκλοφορίας ΑΕ 1 ή έντυπα ΑΕ 2 απολαύουν υπό ορισμένους όρους της ιδίας μεταχειρίσεως με εκείνη που επιφυλάσσεται στα εμπορεύματα που εισάγονται με την κάλυψη παραστατικού Τ 2 ES ή Τ 2 LES·
ότι ο κανονισμός (ΕΟΚ) αριθ. 410/86 της Επιτροπής της 24ης Φεβρουαρίου 1986 σχετικά με τα μεταβατικά μέτρα που πρέπει να ληφθούν, λόγω της προσχωρήσης της Ισπανίας και της Πορτογαλίας, όσον αφορά τις συναλλαγές των γεωργικών προϊόντων (3), προβλέπει, ιδίως στο άρθρο 3, ότι τα προϊόντα που εξάγονται από την Ισπανία πριν από την 1η Μαρτίου 1986 και εισάγονται στην Κοινότητα των Δέκα από την ημερομηνία αυτή, με την κάλυψη πιστοποιητικού κυκλοφορίας ΑΕ 1 ή εντύπου ΑΕ 2, υπάγονται στο καθεστώς που εφαρμόζεται στις συναλλαγές μεταξύ της Κοινότητας των Δέκα και της Ισπανία στις 28 Φεβρουαρίου 1986·
ότι το σύνολο των προαναφερόμενων διατάξεων έδωσε αφορμή σε διάφορες ερμηνείες όσον αφορά το συμπληρωματικό μηχανισμό που εφαρμόζεται στις συναλλαγές των προϊόντων του αμπελοοινικού τομέα που εξάγονται πριν από την προσχώρηση και αποθεματοποιούνται σε άλλα κράτη μέλη· ότι ορισμένες από τις προαναφερόμενες διατάξεις πρέπει να τροποποιηθούν για λόγους σαφήνειας των κειμένων· ότι είναι επιπλέον αναγκαίο να επιτευχθεί ομοιόμορφη εφαρμογή της κοινοτικής νομοθεσίας προκειμένου τα προαναφερόμενα προϊόντα να υπαχθούν στην προσκόμιση ενός πιστοποιητικού ΣΜΣ, όταν τίθενται στην κατανάλωση σε κράτος μέλος·
ότι εξάλλου η εμπειρία απέδειξε ότι η έκδοση των πιστοποιητικών ΣΜΣ για τα προϊόντα του αμπελοοινικού τομέα δημιούργησε δυσχέρειες· ότι πρέπει να ληφθούν μέτρα για να αποφευχθεί η διατάραξη του εμπορίου· ότι, για το σκοπό αυτό, είναι σκόπιμο να προβλεφθεί προσωρινά ότι τα κράτη μέλη εισαγωγής μπορούν επίσης να εκδίδουν τα πιστοποιητικά ΣΜΣ, ενώ εξακολουθούν να εφαρμόζονται οι άλλες διατάξεις της κοινοτικής νομοθεσίας όσον αφορά τα πιστοποιητικά αυτά·
ότι η Επιτροπή Διαχειρίσης Οίνων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα πιστοποιητικά εισαγωγής ΣΜΣ που εκδίδονται έως τις 19 Μαρτίου 1986 μπορούν να χρησιμοποιηθούν για να επιτραπεί η θέση στην κατανάλωση σ' ένα κράτος μέλος των προϊόντων του αμπελοοινικού τομέα που ανταποκρίνονται στους όρους που προβλέπονται στο άρθρο 18 του κανονισμού (ΕΟΚ) αριθ. 409/86. Τα πιστοποιητικά αυτά θεωρούνται ως πιστοποιητικά ΣΜΣ.
2. Για τα προϊόντα του αμπελοοινικού τομέα που αναταποκρίνονται στους όρους που προβλέπονται στο άρθρο 18 του κανονισμού (ΕΟΚ) αριθ. 409/86, τα πιστοποιητικά ΣΜΣ μπορούν να εκδοθούν από τα κράτη μέλη εισαγωγής, εφόσον υποβάλλεται σχετική αίτηση έως τις 30 Μαΐου 1986.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 9 Απριλίου 1986.

Labels: 3
6